Kasper Sand Kjær (S), 2023-05-04:
Tak, og tak for ordet, formand.
Og tak til Dansk Folkeparti for at indkalde til en vigtig debat om regeringens arbejde med at skabe et mere retfærdigt og humant asylsystem i verden.
Samtidig ligger der jo også en ambition i det om, at vi i højere grad vil tage imod kvoteflygtninge, som kommer til Danmark på lovlig og kontrolleret vis, og at vi kan øge støtten til flygtninge i nærområderne, mod at vi ikke skal huse spontane asylansøgere i Danmark.
Vores planer om at etablere et modtagecenter uden for Europa bunder i et ønske om at skabe et nyt asylsystem, som i virkeligheden hviler på grundlæggende socialdemokratiske principper som international solidaritet, retfærdighed og lighed i adgang til hjælp og beskyttelse.
For det må ikke være ens pengepung, der er afgørende for, hvilken type hjælp og beskyttelse man får, når man er flygtning.
Derudover vil et modtagecenter uden for Europas grænser en gang for alle sætte en stopper for det voldsomme og jo til tider – og særlig i den her tid – ukontrollerede asylpres på Europa.
Og jeg synes jo, at den tid, vi er i nu, viser, hvor grundlæggende uholdbart det nuværende asylsystem er; sidste år krydsede 330.000 personer EU's grænser på ulovlig vis, næsten 1 million personer søgte asyl i EU-lande, og alene i Østrig var der 109.000 personer, som søgte asyl sidste år.
Det er, må man bare sige, meget høje tal, og de har jo ikke været højere siden migrant- og flygtningekrisen i 2015 og 2016.
Så i Socialdemokratiet fortsætter vi ufortrødent det arbejde, vi satte i gang i 2019, og som det fremgår af regeringsgrundlaget for den nye regering, og som ministeren også var inde på i sin tale, arbejder vi nu for et modtagecenter, som etableres enten af EU eller i samarbejde med en række andre europæiske lande.
Der må man sige, at det vel er svært ikke at blive optimistisk på den visions vegne, når man hører ministeren redegøre for de bevægelser, der er rundt i Europa, hvad angår det her spørgsmål, og hvordan listen af allierede lande, som er klar til en ny tilgang til asylsystemet, vokser.
Så er det klart, at hvis alt det så alligevel ikke kan lade sig gøre, hverken det fulde EU-spor eller sporet med samarbejdslande i Europa, så står det også helt klart for Socialdemokratiet, at så er vi også klar til at gøre det som en bilateral aftale med et partnerland alene.
Med de ord vil jeg gerne læse et forslag til vedtagelse op på vegne af Socialdemokratiet, Venstre og Moderaterne: Forslag til vedtagelse: »Folketinget bakker op om, at der arbejdes for, at en ordning om overførsel af asylansøgere til asylsagsbehandling og eventuel efterfølgende beskyttelse i et sikkert tredjeland uden for Europa etableres af EU eller i samarbejde med en række andre lande, og finder det afgørende, at den etableres et sikkert sted, der lever op til Danmarks internationale forpligtelser.
Folketinget bakker op om, at regeringen vil engagere sig i alle løsninger, der er mulige, og som overholder internationale konventioner og Danmarks EU-retlige forpligtelser, herunder om, at der f.eks. kan indgås samarbejder med andre lande inspireret af EU-Tyrkiet-erklæringen, oprettes et modtagecenter uden for Europa eller andet, der tilsvarende bidrager til at løse udfordringerne.«
Tak for ordet.